તાંત્રિક ચંદ્રાસ્વામીને પૂર્વ વડાપ્રધાન નરસિમ્હારાવ સાથે ખૂબ સારા સંબંધો હતા. દાઉદ ઇબ્રાહિમ જૂથ સાથે જોડાયેલા બબલુ શ્રીવાસ્તવને 1995માં પ્રત્યાર્પણ કરીને નેપાળથી ભારત લાવવામાં આવ્યો ત્યારે તેણે ચંદ્રાસ્વામીના સંબંધો દાઉદ સાથે હોવાની માહિતી આપતા જ તત્કાલિન કેન્દ્રીય ગૃહ રાજ્યમંત્રી રાજેશ પાયલટે સીબીઆઇને કાર્યવાહી કરવાના આદેશ આપ્યા હતા. ત્યાર બાદ ચંદ્રાસ્વામી સામે વિદેશી મુદ્રા કાયદાનું ઉલ્લંઘન કરવા સહિતના કેસોમાં તપાસ શરૂ કરવામાં આવી હતી. રાજીવ ગાંધી હત્યાકાંડની તપાસ કરી રહેલા જૈન પંચે પણ તેમની પૂછપરછ કરી હતી. ઊંચા સંપર્કો હોવા છતાં તેમણે જેલ જવું પડ્યું હતું.